b'\n_START_ARTICLE_\nPuutarhasuunnittelu\n_START_PARAGRAPH_\nPuutarhasuunnittelu on yksi arkkitehtuurin alalaji, jossa suunnitellaan esimerkiksi puutarhojen toimintoja ja kasvillisuutta. Oman puutarhansa voi suunnitella ja rakentaa kokonaan itse tai antaa kaiken tai vaan osan ammattilaisten hoitoon._NEWLINE_Suunnittelussa huomioitavia asioita on puutarhan k\xc3\xa4ytt\xc3\xb6tarkoituksen ja asukkaiden toiveiden lis\xc3\xa4ksi talon asukkaiden el\xc3\xa4m\xc3\xa4ntilanne: asuuko siell\xc3\xa4 vaikkapa lapsia tai huonosti liikkuvia vanhuksia. Joka pihassa siis pit\xc3\xa4isi huomioida tontille tulevan ajotien paikka, lasten leikkipaikkojen sijainti, mahdolliset pyykinkuivatus- ja matontamppaustelineet. Onnistunein ratkaisu saadaan yleens\xc3\xa4 aikaan kun puutarha suunnitellaan samaan aikaan kuin talokin._NEWLINE_Suunnittelussa onkin t\xc3\xa4rkeint\xc3\xa4 aloittaa juuri eri toimintojen sijoittelusta, kasvit kannattaa valita vasta sen j\xc3\xa4lkeen. Maasto on t\xc3\xa4rke\xc3\xa4\xc3\xa4 ottaa kasvien valinnassa huomioon: esimerkiksi kuivalle harjumaalle eiv\xc3\xa4t sopeudu samat kasvit, joille luonnollinen ymp\xc3\xa4rist\xc3\xb6 on kosteassa kuusimets\xc3\xa4ss\xc3\xa4. Kasvien pit\xc3\xa4isi my\xc3\xb6s muuten sopia ymp\xc3\xa4rist\xc3\xb6\xc3\xb6n: vanhojen talojen pihoille sopivat erilaiset kasvit kuin nykyaikaisen tiilitalon pihaan. Sellaista puutarhaa ei pysty suunnittelemaan, mik\xc3\xa4 ei vaatisi s\xc3\xa4\xc3\xa4nn\xc3\xb6llist\xc3\xa4 hoitoa. Esimerkiksi puita ja pensaita pit\xc3\xa4\xc3\xa4 leikata, etteiv\xc3\xa4t ne p\xc3\xa4\xc3\xa4se varjostamaan liikaa. Talvi pit\xc3\xa4\xc3\xa4 my\xc3\xb6s ottaa huomioon, ett\xc3\xa4 milt\xc3\xa4 kasvit n\xc3\xa4ytt\xc3\xa4v\xc3\xa4t talvella ja ett\xc3\xa4 Suomessa tulee paljon lunta. Kaavoitus vaikuttaa my\xc3\xb6s puutarhoihin: asemakaavassa on voitu m\xc3\xa4\xc3\xa4ritell\xc3\xa4 esimerkiksi aidan korkeus ja v\xc3\xa4ri._NEWLINE_Pihasta tehd\xc3\xa4\xc3\xa4n yleens\xc3\xa4 ainakin asemapiirros, joka esittelee muun muassa talon sijainnin tontilla ja t\xc3\xa4rkeimpi\xc3\xa4 korkeuslukuja. Erilaisia karttoja ja kuvia piirret\xc3\xa4\xc3\xa4n olemassa olevista rakenteista (tiet, kaapelit, valaisimet, kasvillisuus...) ja uusista asioista (esimerkiksi istutukset). Joitakin yksityiskohtaisia kuvia voidaan piirt\xc3\xa4\xc3\xa4 esimerkiksi p\xc3\xa4\xc3\xa4llystett\xc3\xa4vist\xc3\xa4 alueista. Piirustusten lis\xc3\xa4ksi suunnitteltaessa tehd\xc3\xa4\xc3\xa4n my\xc3\xb6s kirjallinen ty\xc3\xb6selitys, kustannusarvio, taimi- ja tarvikeluettelot.'